Source: http://www.demagog.sk/politici/160/andrej-kiska/?oblast=23
Timestamp: 2019-01-16 10:18:55+00:00

Document:
Demagog.sk — Andrej Kiska
Andrej Kiska (Nestraníci)
161 Pravda 17 Nepravda 6 Zavádzanie 23 Neoveriteľné
Andrej Kiska vyštudoval Elektrotechnickú fakultu Slovenskej technickej univerzity v Bratislave. Má 48 rokov, je ženatý a má 4 deti. Býva v Poprade.
Po ukončení štúdia pracoval ako projektant a v roku 1990 odišiel skúšať šťastie do USA s plánom natrvalo sa tam usadiť. Po roku a pol sa však vrátil na Slovensko s veľkou chuťou podnikať. Založil svoju prvú spoločnosť, ktorá sa zaoberala dovozom, veľkoobchodom a maloobchodom so šperkami.
V roku 1996 spoluzakladal spoločnosť Tatracredit, s.r.o., ktorá realizovala katalógový splátkový systém Triangel a neskôr aj splátkový systém Quatro. Triangel a Quatro sa stali najväčšími splátkovými systémami na Slovensku. Svoje pôsobenie na finančnom trhu neskôr rozšírili o aktivity v oblasti pôžičiek, kreditných kariet a financovania kúpy osobných automobilov. V roku 2005 kúpila všetky tieto spoločnosti VÚB banka a zlúčila ich pod názov Consumer Finance Holding, kde Andrej Kiska pôsobil do roku 2007 ako člen predstavenstva.
Spolu s priateľom založil v roku 2006 neziskovú organizáciu Dobrý Anjel, v ktorej pôsobí ako predseda správnej rady a doteraz sa intenzívne venuje jej rozvoju. Dobrý Anjel pomáha rodinám s deťmi, ktoré sa vinou závažného, život ohrozujúceho ochorenia dostali do ťažkej finančnej situácie. Počas štyroch rokov svojej činnosti vyzbieral a do posledného centu prerozdelil vyše 10 miliónov EUR a pomohol viac ako 4 000 rodinám s deťmi. Dobrý Anjel je dnes najúspešnejšia nefiremná charita na Slovensku.
V roku 2006 obdržal ocenenie Manažér roka od časopisu Trend. Je účastníkom viacerých konferencií a poskytol množstvo rozhovorov na tému filantropia a podnikanie.
Zdroj: http://www.databazeknih.cz/zivotopis/andrej-kiska-23188
V politike, 16. decembra 2018:
„Máme nového policajného prezidenta a pod jeho vedením došlo aj k zmenám vo vyšetrovacom tíme (vraždy Jána Kuciaka a Martiny Kušnírovej, pozn.).“
Andrej Kiska má na mysli zmeny, ktoré sa udiali v kontrolnej skupine vyšetrovacieho tímu vraždy Jána Kuciaka a Martiny Kušnírovej, z ktorej bol, policajným prezidentom Milanom Lučanským, odvolaný šéf Národnej kriminálnej agentúry Peter Hraško. Výrok preto hodnotíme ako pravdivý.
Milan Lučanský to odôvodnil tým, aby nevznikali otázky o prípadnom zasahovaní alebo ovplyvňovaní vyšetrovania zo strany odvolaného Petra Hraška, ktorý sa dostal do funkcie po Róbertovi Krajmerovi. Lučanský sa taktiež už v minulosti vyjadril, že si vie predstaviť ďalšie zmeny v rámci Národnej kriminálnej agentúry, kde už stihol vymeniť niektorých ľudí na dôležitých funkciách — konkrétne na protizločineckom a protikorupčnom odbore. „Odstúpil riaditeľ Krajmer a mám isté úmysly aj v rámci odboru boja proti terorizmu," povedal a naznačil možnosť ďalších zmien v prípade získania mandátu policajného prezidenta na celé funkčné obdobie.
„…dnes napríklad diskutujeme o voľbe nového policajného prezidenta, kde na jednej strane nového policajného prezidenta môže schváliť polovica branno-bezpečnostného výboru, ale na jeho odvolanie budú potrebné tri pätiny.“
Kiskovo vyjadrenie poukazuje na novelu zákona o Policajnom zbore, upravujúcej priebeh menovania a odvolávania prezidenta Policajného zboru SR. Po novom tak na jeho vymenovanie bude potrebná zhoda výberovej komisie, branno-bezpečnostného výboru a ministra vnútra, konkrétne nadpolovičnej väčšiny komisie a výboru. Naopak, odvolávať prezidenta môže minister na odporučenie až trojpätinovej väčšiny výboru.
Priebeh vymenovania do funkcie a zánik výkonu funkcie prezidenta Policajného zboru upravuje § 33 zákona zo 4. decembra 2018, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov. (.pdf, s. 7)
Podľa § 33a ods. 1 „Príslušníka Policajného zboru do funkcie prezidenta Policajného zboru vymenúva minister vnútra Slovenskej republiky na základe výberového konania a po verejnom vypočutí vo výbore Národnej rady Slovenskej republiky pre obranu a bezpečnosť (ďalej len „výbor pre obranu a bezpečnosť“), ak tento výbor odporučí jeho vymenovanie.“
Ministerstvo vnútra vyhlasuje výberové konanie, v ktorom rozhoduje sedemčlenná komisia. O zložení tejto komisie hovorí § 33c ods. 1: „Dvoch členov komisie menuje minister vnútra Slovenskej republiky a po jednom členovi komisie menuje generálny prokurátor Slovenskej republiky, prezident Policajného zboru, riaditeľ Úradu inšpekčnej služby, rektor Akadémie Policajného zboru a odborový orgán, ktorý má najviac členov z príslušníkov Policajného zboru.“ Ods. 4 stanovuje, že „na platnosť rozhodnutia komisie je potrebná nadpolovičná väčšina hlasov všetkých členov.“
Zoznam kandidátov vybraných komisiou je následne predložený branno-bezpečnostnému výboru. Postup výboru je určený § 33e:
(1)Minister vnútra Slovenskej republiky do 15 dní odo dňa, kedy mu bola predložená zápisnica o priebehu výberového konania, predloží výboru pre obranu a bezpečnosť najmenej troch kandidátov z uchádzačov, ktorých komisia vyhodnotila ako vhodných na funkciu prezidenta Policajného zboru. Ak komisia vyhodnotila ako vhodných na funkciu prezidenta Policajného zboru menej ako troch uchádzačov, minister vnútra Slovenskej republiky predloží výboru pre obranu a bezpečnosť ako kandidátov všetkých uchádzačov, ktorých komisia vyhodnotila ako vhodných na funkciu prezidenta Policajného zboru.
(2)Ak výbor pre obranu a bezpečnosť neodporučí ministrovi vnútra Slovenskej republiky vymenovať do funkcie prezidenta Policajného zboru žiadneho z predložených kandidátov, Ministerstvo vnútra Slovenskej republiky do 30 dní od oznámenia rozhodnutia výboru Ministerstvu vnútra Slovenskej republiky vyhlási nové výberové konanie. Ministerstvo vnútra Slovenskej republiky vyhlási nové výberové konanie aj vtedy, ak minister vnútra Slovenskej republiky do 30 dní od oznámenia rozhodnutia výboru Ministerstvu vnútra Slovenskej republiky nevymenuje do funkcie prezidenta Policajného zboru žiadneho z kandidátov odporúčaných výborom pre obranu a bezpečnosť.
Odvolanie policajného prezidenta opäť stanovuje § 33a, podľa ktorého "minister vnútra Slovenskej republiky odvolá prezidenta Policajného zboru z funkcie, ak (…) i) na základe odôvodneného návrhu ministra vnútra Slovenskej republiky odporučí jeho odvolanie výbor pre obranu a bezpečnosť aspoň trojpätinovou väčšinou hlasov všetkých členov výboru."
Návrh novely zákona bol z viacerých strán kritizovaný s pripomienkou, že podľa nových pravidiel bude policajný prezident prakticky neodvolateľný v priebehu celého štvorročného funkčného obdobia. Opozícia pôvodne na rokovaní výboru presadila zmenu, aby pri odvolávaní policajného prezidenta stačila nadpolovičná väčšina členov tak, ako je to v procese jeho voľby. V pléne však tento pozmeňujúci návrh vyňali zo spoločnej správy na návrh Jaroslava Bašku na osobitné hlasovanie, ktorým neprešiel.
12. decembra prezident Andrej Kiska nepodpísal a vrátil novelu zákona do Národnej rady SR. Podľa prezidenta návrh novely zákona o Policajnom zbore je nesystémový, nerieši aktuálne problémy spojené s fungovaním Policajného zboru ani nezaručuje nezávislosť policajnej inšpekcie, keďže zostáva osobitnou súčasťou Policajného zboru. Deň na to poslanci Národnej rady 80 hlasmi opätovne schválili novelu, pričom námietky prezidenta SR neprijali.
„…nemáme nezávislú policajnú inšpekciu. Policajti vyšetrujú policajtov.“
Kontrolu policajných jednotiek má na starosti niekoľko jednotiek v rámci Ministerstva vnútra SR a Policajného zboru. Sú síce označené ako nezávislé, kompetenčne a personálne podriadené priamo iba ministrovi vnútra SR, nemení to však fakt, že sa nachádzajú v štruktúrach MV SR a Policajného zboru SR. Výrok hodnotíme ako pravdivý.
Portál Ministerstva vnútra informuje, že "Sekcia kontroly a inšpekčnej služby Ministerstva vnútra Slovenskej republiky je samostatný útvar Ministerstva vnútra Slovenskej republiky, výlučne podriadený ministrovi vnútra Slovenskej republiky, nezávislý od riadenia a štruktúr polície, ktorý plní úlohy na úseku kontroly a inšpekčnej služby." Sekcia kontroly a inšpekčnej služby je "najmä gestorom vnútorného kontrolného systému, vybavovania sťažností a petícií v pôsobnosti Ministerstva vnútra Slovenskej republiky" a "odhaľuje a vyšetruje trestnú činnosť príslušníkov Policajného zboru". Zaoberá sa aj so sťažnosťami na protiprávne konanie príslušníkov Policajného, Hasičského a záchranného zboru, príslušníkov Horskej záchrannej služby alebo zamestnancov Ministerstva vnútra Slovenskej republiky.
Na Policajnom prezídiu (P PZ) má túto agendu na starosti Odbor kontroly Prezídia Policajného zboru, ktorý medzi inými usmerňuje, vykonáva, zabezpečuje a vyhodnocuje kontrolnú činnosť na organizačných zložkách P PZ, na krajských riaditeľstvách PZ a okresných riaditeľstvách PZ, spolupracuje so sekciou kontroly a inšpekčnej služby MV SR pri plánovaní kontrolnej činnosti a pri odhaľovaní a prešetrovaní prípadov protiprávneho konania policajtov, vybavuje a prešetruje sťažnosti v rozsahu svojej pôsobnosti a kontroluje vybavenie sťažností, vykonáva kontrolu plnenia úloh a preventívnu činnosť na zamedzenie negatívnych javov vo výkone služby policajtov.
Kontrolu takisto vykonávajú aj útvary kontroly krajských riaditeľstiev Policajného zboru, prezídium Hasičského a záchranného zboru a krajské riaditeľstvá Hasičského a záchranného zboru. Legislatívna úprava kontroly štátnej správy je ustanovená v zákone o Kontrole štátnej správy z 10. decembra 1996.
Názory na nezávislosť policajnej inšpekcie sú však zväčša kritické. Kedže je inšpekcia výlučne podriadená ministrovi vnútra a ten je priamym nadriadeným policajného prezidenta, môže vznikať podozrenie o nie úplnej nezávislosti a nestrannosti. Reforma inšpekcie je preto nutná, jedným z návrhov je, aby šéfa inšpekcie menovala vláda. Taktiež: „disciplinárne previnenia policajtov by mala naďalej riešiť sekcia ministerstva vnútra. Podozrenia z trestných činov policajtov vraj prejdú pod samostatný odbor prokuratúry. Vláda by mala menovať aj policajného prezidenta."
K tejto problematike sa vyjadril aj politický komentátor Marián Leško vo videokomentári: „z Európskeho dohovoru totiž vyplýva, že policajná inšpekcia, ktorá kontroluje policajtov nesmie byť súčasťou polície a nesmie jej šéfovať ten istý človek, ktorý šéfuje aj polícii — teda minister vnútra." Taktiež vo videu povedal, že: „Európsky súd pre ľudské práva priamo povedal, Českej republike, že policajná inšpekcia nesmie podliehať polícii a ministrovi, ktorý ju riadi."
„…máme druhú najnižšiu dôveryhodnosť v políciu v rámci Európskej únie (…).“
Podľa výsledkov tohtoročného eurobarometra sa Slovenská republika, čo sa týka dôvery v políciu, nachádza na poslednom mieste a verí jej najmenej obyvateľov v porovnaní s dôverou v políciu v ostatných krajinách EÚ. V predošlých výsledkoch zo septembra 2017 sa Slovensko nachádzalo na predposlednej priečke. Výrok Andreja Kisku hodnotíme ako pravdivý.
Polícii SR na základe údajov európskeho barometra (.pdf, s .41) z roku 2018 dôveruje 38% respondentov. Oproti meraniam z roku 2017 (.pdf, s. 38) je to pokles o 5 percentuálnych bodov. V Českej republike polícii dôveruje 67% občanov, v Maďarsku 65% a v Poľsku 53%. Eurobarometer (.pdf, s. 48) z roku 2016 ukazuje, že aj v tomto roku bola dôvera v políciu v rámci krajín V4 najnižšia práve v Slovenskej republike.
Podľa článku uverejneného anglickou verziou Denníka Sme (The Slovak Spectator) tohtoročný pokles dôvery v políciu nastal aj kvôli vražde novinára Jána Kuciaka a jeho snúbenice Martiny Kušnírovej.
Iné, 18. júna 2015:
„Vláda a ministerstvo obrany urobili v nedávnom čase viaceré rozhodnutia o modernizácii našej armády, respektíve o nákupoch vojenskej techniky.“
O tom, že Slovensko plánuje zásadnú modernizáciu ozbrojených síl informoval aj prestížny vojensko-strategický portál janes.com. Informoval o tom aj minister obrany Glváč.
Čo sa týka konkrétnych položiek, minister obrany Glváč podpísal zmluvu na dodávku dvoch vojenských lietadiel Spartan. Zmluvu však verejnosti neukázal s odvolaním sa na to, že predstavuje obchodné tajomstvo. Koncom roku 2014 zase ministerstvo oznámilo nákup terénnych vozidiel Land Rover.
Ministerstvo okrem toho plánuje nákup vrtuľníkov Black Hawks, na ktoré dostalo ponuku od USA. Na tento plán napríklad reagoval aj bývalý minister Galko, ktorému sa nepáči spôsob nákupu.
U stíhačiek je situácia odlišná, nakoľko podľa posledných správ minister Glváč jednal so svojim švédskym kolegom o "prenájme" stíhačiek Grippen, pretože ich nákup označil za finančne neúnosný (ČTK): „Slovenská republika si nemôže dovoliť nakúpiť nové stíhačky. Švédska strana ako jediná nám ponúka najviac vyváženú variantu, a to prenájom letových hodín,“ povedal Glváč, podľa ktorého Slovensko považuje český model prenájmu stíhačiek za veľmi výhodný. Minister ale upozornil, že prenájom lietadiel sa nestihne uviesť do praxe za súčasnej vlády, ktorá bude úradovať do marca 2016." Podobne to ohľadom plánovanej novej koncepcie leteckých síl SR komentoval aj poslanec Fedor začiatkom roku 2014. Článok zároveň uvádza aj možnosť prenájmu lietadiel, čo už aj v tom čase naznačoval minister Glváč.
„Faktom je, že z hľadiska vynakladaného percenta výdavkov na svoju obranu – zdôrazňujem na svoju vlastnú obranu – Slovenská republika je dnes na chvoste členských štátov Aliancie.“
Výdavky Slovenska na obranu krajiny sa v súčasnosti pohybujú približne na úrovni jedného percenta HDP, šesť štátov NATO má však nižší rozpočet na obranu vzhľadom k výške HDP a štyri ďalšie štáty majú podobné percento rozpočtu na obranu ako Slovensko, preto nemožno jednoznačne tvrdiť, že by Slovensko bolo na chvoste členských štátov Aliancie v oblasti výdavkov na obranu. Výrok preto hodnotíme ako nepravdivý.
Krajiny NATO sa zaviazali, že budú na armádu vydávať minimálne dve percentá HDP. Prezident Kiska oznámil novinárom, že snahou Slovenska bude dosiahnuť, aby slovenský rozpočet na obranu do roku 2016 dosiahol hodnotu 1,6% HDP.
Pre rok 2015 predstavuje rozpočet na obranu Slovenskej republiky 1,03% HDP.
Z uvedeného grafu vyplýva, že menší rozpočet na obranu vzhľadom na HDP ako Slovensko majú Španielsko, Lotyšsko, Luxembrusko, Litva a Maďarsko. V grafe nie je uvedený Island, čo je krajina, ktorá nemá stálu armádu a jej výdavky na obranu predstavujú len približne 0,1%. Slovensko má teda spomedzi členských štátov NATO siedmy najmenší rozpočet na obranu vzhľadom na HDP. No Belgicko, Česko, Slovinsko a Taliansko majú skoro rovnaké alebo len o malú časť vyššie percento výdavkov na obranu vzhľadom na HDP, preto nie je možné tvrdiť, že Slovensko by bolo úplne na chvoste členských štátov v oblasti výdavkov na obranu.
Najnovšie údaje o rozpočtoch členských štátov NATO pre rok 2015 uvádzajú, že sľubovanú hranicu 2% HDP prekročia len Spojené štáty americké a Estónsko.
O 5 minút 12, 21. septembra 2014:
„Slovensko aj reálne pomohlo Ukrajine tým reverzným tokom plynu, investíciou viac ako 10 miliónov eur…“
Podľa dostupných informácii z apríla a mája 2014 sa výška investícii zo strany Eustream do reverzného toku vo Vojanoch odhadovala na 20 miliónov eur. Spoločnosť Eustream ohlásila spustenie reverzného toku, no neinformovala o konečnej výške investícii. Demagog.SK nezistil informácie o konečných investičných nákladoch. V praxi mohlo dôjsť k spoluúčasti z EÚ, preto je možné, že odhadovaná suma 20 miliónov eur bola v nakoniec nižšia. Výrok preto hodnotíme ako neoveriteľný.
„Takže to základné posolstvo, obranný rozpočet vo výške 1,6 % do roku 2020 a na modernizáciu 20 % z týchto prostriedkov, som prehlásil na základe poverenia vlády.“
O výsledkoch summitu vo Walese a o záväzku 1,6 % HDP do roku 2020, pričom od roku 2016 má isť na modernizáciu 20 % výdavkov na obranu, informovala celá slovenská delegácia na čele s Prezidentom Kiskom a ministrom obrany Glváčom. Vzhľadom na spoločnú prezentáciu záväzku je evidentné, že išlo o dohodu medzi prezidentom a vládou SR resp. Ministerstvom obrany. Výrok hodnotíme ako pravdivý.
Tlačová správa Ministerstva obrany SR, 5. septembra 2014:
„Samit môžeme zhodnotiť ako zásadný a úspešný pre Slovensko, ako aj pre rezort obrany,“ uviedol minister Glváč. Zároveň potvrdil, že slovenská delegácia sa zaviazala, že Slovensko nebude ďalej znižovať rozpočet na obranu, ale do roku 2016 zvýši podiel na modernizáciu z rezortného rozpočtu na 20 percent. Do roku 2020 dosiahne rozpočet rezortu obrany priemer európskych krajín členov NATO. „Dnes to v percentách predstavuje 1,6 percenta HDP,“ vysvetlil šéf rezortu obrany. Ako ďalej zdôraznil ide o spoločnú dohodu vlády SR a takýto mandát dostal prezident SR na samit NATO. „V súvislosti s navyšovaním rozpočtu preferujeme modernizáciu a nové projekty, ktorými sa bude zaoberať Bezpečnostná rada SR a vláda,“ uviedol šéf rezortu obrany."
Prezident Kiska bol na summite NATO vo Walese hlavným predstaviteľom slovenskej delegácie (okrem iného minister zahraničia Lajčák, minister obrany Glváč).
O 5 minút 12, 22. júna 2014:
„Je dôležité si uvedomiť, že z pohľadu krajín Severoatlantickej aliancie nie sme jediní. Len málo krajín napĺňa svoje záväzky, ktoré dalo. Ani nie sme v tom tí najhorší. (hovorí o záväzku dávať 2 % HDP na obranu, pozn.)“
Severoatlantická organizácia (NATO) má 28 členov. Krajiny NATO sa zaväzujú vynaložiť na výdavky na obranu aspoň 2% HDP (Výročná správa NATO 2012, .pdf, s. 11). Až 21 krajín, teda až 3/4 členských krajín, míňa na obranu resp. armádu menej ako 2% HDP. Kiska rovnako tvrdí pravdu v tom, že nie sme v tomto ohľade najhorší, keďže nižšie výdavky ako Slovensko (1%) dáva na armádu Island (0,1% HDP v roku 2012), Luxembursko (0,5% HDP), Litva (0,8% HDP), Maďarsko (0,9% HDP) či Španielsko (0,9% HDP). Výrok hodnotíme ako pravdivý.
Tabuľka bola zostavená na základe dát SIPRI - Stockholm International Paece and Research Institute.
Dôležitý výrok Iné, 25. marca 2014:
„My dávame na armádu menej ako 1 % HDP, co je myslim 760 mil. eur … a neplníme záväzok voči NATO, že budeme dávať na 2% HDP.“
Aj keď Andrej Kiska správne tvrdí, že Slovensko je ako členská krajina NATO zaviazané prispievať na armádu 2 % HDP, hodnotíme výrok ako nepravdivý, pretože sa mýlil v sume, ktorá sa prispieva na armádu — 748 miliónov eur za rok 2013, čo predstavuje viac než 1% HDP.
Slovensko na svojej ceste do NATO prešlo viacerými krokmi. Jedným z nich bolo aj rokovanie v roku 2002, ktoré riešilo aj príspevky na armádu vo výške 2 % HDP. Taktiež to potvrdil v diskusii vtedajší minister zahraničných vecí Eduard Kukan: ,,Cieľom tiež je, aby sa na armádu vyčlenili vždy 2 % z HDP."
Podľa portálu rozpočet.sk v roku 2014 sa na ministerstvo obrany vyčlenilo približne 745 miliónov eur. Táto suma predstavuje pokles oproti roku 2013 o približne 4 milióny eur.
Pokiaľ vychádzame zo zdrojov, že HDP Slovenska za rok 2013 bolo 72 134 miliónov eur a výdavky na armádu za rok 2013 tvorili približne 748, potom Slovensko na armádu reálne vyčlenilo viac než 1 % HDP.
Podľa údajov SIPRI Slovensko v roku 2012 podobne ako v roku 2011 na armádu minulo 1,1 % HDP. V rokoch pred tým to bolo ešte viac, od členstva v NATO sme však záväzok 2 % HDP na armádu nikdy nesplnili.

References: § 33
 § 33
 § 33
 § 33
 § 33
 súd